# Indkaldelse til Generalforsamling i LBK – onsdag d. 20. februar 2019 kl. 17.30 i Klublokalet på 1. sal

Fremtidens LBK er på vej! Mange af jer var til stede da vi i efteråret fremlagde vores værdier, visioner og mål for de kommende år. Men er er vi på rette vej? Og hvem holder roret? Og hvor kommer arbejdskraften og pengene fra, når vi skal gennemføre alle projekterne fra ”Fremtidens LBK”?

Vi vil meget, og vi synes selv at vi gør meget! Men det er altid sundt at blive udfordret.

Det er her du kommer ind i billedet. Kom og deltag i generalforsamlingen og tag dine bedste spørgsmål med! Overser vi noget på den sociale front i vores iver efter at lave et fantastisk sportsligt set up? Eller har vi nogle mangler i vores arbejde med den ”Røde tråd” og ”Fra vugge til grav”?

På generalforsamlingen har du mulighed for at høre hvad der foregår bag kulisserne og påvirke diskussionen om klubbens udvikling. Du har også mulighed at stille forslag til tiltag bestyrelsen bør gøre.

Der er hvert år også valg til forskellige poster, og bestyrelsen modtager gerne henvendelser fra interesserede kandidater.

Herudover behandles regnskabet, budgettet for det kommende år og næste sæsons kontingentsatser.

Alle interesserede kan deltage. LBK medlemmer, der ikke er i kontingentrestance kan stemme ved afstemninger. For umyndige medlemmer udøves stemmeretten af forældre/værge.

Bestyrelsen indkalder til ordinær generalforsamling onsdag d. 20. februar 2019 kl. 17.30 i klublokalet på 1. sal i Engelsborghallen – dagsordenen følger på næste side.

Dagsorden for ordinær generalforsamling i LBK onsdag den 20. februar 2019 kl 17.30 i Engelsborghallen, klublokalet 1. sal:

1. Valg af dirigent
2. Bestyrelsens beretning for det forløbne år.
3. Forelæggelse af det reviderede regnskab til godkendelse.
4. Fremlæggelse og godkendelse af budget for det kommende år, samt fastlæggelse af indskud og de årlige kontingenter.
5. Behandling af forslag fra bestyrelse og medlemmer.
6. Valg.
7. Eventuelt.

Uddrag fra vedtægterne:

§ 6

Ordinær generalforsamling:

Generalforsamlingen er – med de indskrænkninger, som disse vedtægter foreskriver – den højeste myndighed i alle klubbens anliggender. Generalforsamlingen er beslutningsdygtig uden hensyn til antallet af fremmødte. Ordinær generalforsamling holdes hvert år inden udgangen af februar måned, og indkaldes med mindst 3 ugers varsel ved opslag i klubben samt ved E-mail til de af klubbens medlemmer, der har meddelt E-mailadresse til klubbens kontor. Forslag, der ønskes forelagt generalforsamlingen til vedtagelse, skal være formanden i hænde senest 2 uger før generalforsamlingen. Dagsordenen, det reviderede regnskab, status og budget, samt bestyrelsens indstilling vedrørende indskud og de årlige kontingenter bekendtgøres senest 1 uge før generalforsamlingen ved opslag på klubbens officielle opslagstavle. Forslag fra bestyrelsen og medlemmer skal optages på dagsordenen.

Mange sportslige hilsner

Bestyrelsen